陈造
娟峰
当年金华小家儿，神游九天狹八维。
房陵之山秀而奇，蔚蓝一山群山推。
儿肯下顾停軿辎，珠贝作宫琼门楣。
门前乱石无津涯，一叱转眼羊万蹄。
羒羒{羊古}羯纷躨尼，蹲鸣踞齧供儿嬉。
有褐之叟鬓已丝，似黠非黠痴非痴。
傲睨窍觇儿所为，掉臂席卷靡孑遗。
一杯见罚儿酹卮，亟鞭风驭还瑶池。
幻变起灭荒是非，彼此失得谁成亏。
即有而无道乃几，仙者狡狯人得知。
以偷而名真见疵，我来访古求端倪。
山吾良友儿吾师，嘉木异石相因依。
如刻如椓如鬓眉，名峰以娟吾始之。
为丐片石傥可碑，更遣子虚摛厥辞。